Okresná prokuratúra Žilina 
Moyzesova 20, 011 56 Žilina 1 	

Sp. zn. : 3 Pv 912/06/5511	Žilina, 20.1.2012
EEČ : 2-43-14-2012

U Z N E S E N I E

Trestná vec:	obvinený XXXXX 
Prečin:	zanedbanie povinnej výživy podľa § 207 odsek 3 písmeno b Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátorka Okresnej prokuratúry Žilina
Rozhodnutie:
Podľa § 215 odsek 1 písmeno d (§ 9 odsek 1 písmeno g) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX, 
Skutková veta:
hoci má zákonnú vyživovaciu povinnosť, vyplývajúcu mu zo Zákona o rodine a určenú XXXXX súdu v XXXXX č. XXXXX zo dňa 17.09.2004, právoplatného a vykonateľného dňa 05.10.2004, prispievať na výživu svojho syna XXXXX, nar. XXXXX, sumou 5.800,-Kč vždy do 15.dňa v mesiaci vopred k rukám matky dieťaťa XXXXX, predtým XXXXX, nar. XXXXX, trvale bytom XXXXX, XXXXX č. XXXXX, Slovenská republika, túto povinnosť si pravidelne neplnil od 01.01.2005, hoci pracuje a vie si zabezpečiť pravidelný príjem, na výživnom uhradil doposiaľ 104.318,-Sk (84.100,-Kč), čím takto ku dňu 18.11.2008 zavinil dlh na výživnom vo výške 242.508,-Sk, čo po prepočte podľa kurzového lístka Národnej banky Slovenska predstavuje 188.500,-Kč voči XXXXX.

Právna veta:
pretože je trestné stíhanie neprípustné podľa § 9 ods. 1 písm. g) Tr. por., nakoľko trestné stíhanie nemožno začať a ak už bolo začaté, nemožno v ňom pokračovať a musí byť zastavené, ak tak ustanovuje medzinárodná zmluva. 
Odôvodnenie:
Vyšetrovateľ Okresného riaditeľstva PZ Žilina, Odboru skráteného vyšetrovania Žilina uznesením pod XXXXX zo dňa 18.08.2006 podľa § 199 ods. 1 Tr. por. začal trestné stíhanie vo veci prečinu zanedbania povinnej výživy podľa § 207 ods. 1 Tr. zák. a následne uznesením pod XXXXX zo dňa 22.06.2007 podľa § 206 ods. 1 Tr. por. vzniesol obvinenie XXXXX pre prečin zanedbania povinnej výživy podľa § 207 ods. 1 Tr. zák., na tom skutkovom základe ako je uvedené vo výrokovej časti tohto uznesenia s tým, že obdobie neplnenia vyživovacej povinnosti určil od 01.01.2005 a dlh stanovil ku dňu vydania uznesenia, t.j. 22.06.2007 vo výške 89.900,-Sk.  

Dňa 20.08.2007 bolo uznesením vyšetrovateľa OR PZ, OSV Žilina pod XXXXX trestné stíhanie prerušené podľa § 228 ods. 2 písm. a) Tr. por., lebo pre neprítomnosť obvineného nebolo možné vec náležite objasniť. 

V predmetnej trestnej veci bolo dňa 15.01.2008 uznesením vyšetrovateľa OR PZ, OSV Žilina pod XXXXX podľa § 228 ods. 5 Tr. por. pokračované v trestnom stíhaní, pričom obvinený bol následne upozornený na zmenu právnej kvalifikácie s tým, že jeho konanie je ďalej posudzované ako prečin zanedbania povinnej výživy podľa § 207 ods. 1, ods. 3 písm. b) Tr. zákona. 

Vyšetrovateľom OR PZ, ÚJKP, OJP Žilina bolo uznesením pod XXXXX zo dňa 23.01.2008 podľa § 199 ods. 1 Tr. por. a súčasne podľa § 206 ods. 1, ods. 4 Tr. por. rozšírené obvinenie na tom skutkovom základe, ako je uvedené vo výrokovej časti tohto uznesenia s tým, že je mu kladené za vinu aj obdobie od 23.06.2007 a dlh za obdobie od 23.06.2007 ku dňu 23.01.2008 bol stanovený vo výške 49.906,-Sk. 

Opätovne bolo trestné stíhanie prerušené podľa § 228 ods. 2 písm. a) Tr. por. dňa 18.11.2008, pričom následne Okresná prokuratúra v Žiline dňa 02.02.2009 požiadala cestou Generálnej prokuratúry SR, Bratislava, Najvyššie štátne zastupiteľstvo Českej republiky o prevzatie trestného stíhania obv. XXXXX pre prečin zanedbania povinnej výživy podľa § 207 ods. 1, ods. 3 písm. b) Tr. zák. na tom skutkovom základe, ako je uvedené vo výrokovej časti tohto uznesenia. 

Dňa 11.01.2012 bolo Okresnej prokuratúre v Žiline oznámené Krajskou prokuratúrou v Žiline procesné ukončenie predmetnej trestnej veci odovzdanej do Českej republiky, pričom bol tunajšej prokuratúre doručený aj právoplatný rozsudok Obvodného súdu pre XXXXX sp. zn. XXXXX zo dňa 21.09.2010,  právoplatný a vykonateľný dňom 20.10.2010, ktorým bol obž. XXXXX, nar. XXXXX, uznaný vinným z trestného činu zanedbania povinnej výživy podľa § 213 ods. 1 Tr. zákona na tom skutkovom základe, že 
od marca 2005 do júna 2009 vrátane v XXXXX a inde úmyselne riadne neplatil a niekoľko rokov už vôbec neplatil výživné na syna XXXXX, nar. XXXXX, vo výške 5.800,-Kč mesačne, ako bolo stanovené rozsudkom Obvodného súdu pre XXXXX sp. zn. XXXXX a za uvedené obdobie, kedy uhradil celkovo do konca roku 2006 sumu 84.100,-Kč, takto dlhuje k rukám matky oprávneného, XXXXX, bytom XXXXX, čiastku 229.100,-Kč.
 
Po obdržaní právoplatného rozsudku Obvodného súdu pre XXXXX sp. zn. XXXXX zo dňa 21.09.2010, bolo potrebné vydať rozhodnutie, ktorým by bolo trestné stíhanie na území Slovenskej republiky v predmetnej trestnej veci ukončené. 

	Podľa § 215 ods. 1 písm. d) Tr. por. prokurátor zastaví trestné stíhanie ak je trestné stíhanie neprípustné podľa § 9 Tr. por. 

	Podľa § 9 ods. 1 písm. g) Tr. por. trestné stíhanie nemožno začať, a ak už bolo začaté, nemožno v ňom pokračovať a musí byť zastavené, ak tak ustanovuje medzinárodná zmluva. 

	Slovenská republika je viazaná Európskym dohovorom o odovzdávaní trestného stíhania podpísaným 15.05.1972 v Štrasburgu (oznámenie č. 551/1992 Zb.).

Podľa § 35 ods. 1 písm. b) Európskeho dohovoru o odovzdávaní trestného stíhania, ktorého signatárom je Slovenská republika i Česká republika, nemožno osobu, nad ktorou bol vynesený právoplatný a vykonateľný trestný rozsudok, pre ten istý čin ani stíhať ani odsúdiť ani na nej nemožno vykonať trest v inom zmluvnom štáte, pokiaľ uložený trest bol úplne vykonaný alebo sa vykonáva.

XXXXX súdu pre XXXXX sp. zn. XXXXX zo dňa 21.09.2010, právoplatným a vykonateľným dňom 20.10.2010, bol obž. XXXXX, nar. XXXXX, uznaný vinným z trestného činu zanedbania povinnej výživy podľa § 213 ods. 1 Tr. zákona a  bol mu uložený trest odňatia slobody v trvaní 10 mesiacov, pričom výkon trestu mu bol podmienečne odložený na skúšobnú dobu v trvaní 30 mesiacov. 

S poukazom na právoplatný odsudzujúci rozsudok Obvodného súdu pre XXXXX sp. zn. XXXXX zo dňa 21.10.2010, ako aj s poukazom na ustanovenie § 35 ods. 1 písm. b) Európskeho dohovoru o odovzdávaní trestného stíhania, z dôvodu prekážky právoplatne rozhodnutej veci, bolo potrebné trestné stíhanie obv. XXXXX vedené na území Slovenskej republiky pre ten istý skutok zastaviť. 

Vzhľadom k tomu som trestné stíhanie obv. XXXXX podľa § 215 ods. 1 písm. d) Tr. por. s poukazom na ustanovenie § 9 ods. 1 písm. g) Tr. por. zastavila. 

Poučenie:
Proti tomuto uzneseniu  j e  prípustná sťažnosť, ktorú je možné  
	               podať do troch dní od jeho oznámenia prostredníctvom tunajšej 
		     prokuratúry na Krajskú prokuratúru v Žiline.
		     Sťažnosť  m á  odkladný účinok.

Mgr. Andrea Viskupičová
prokurátorka